
צו לעידוד השקעות הון (קביעת התחומים של אזורי פיתוח)(תיקון מס' ), התשס"ה-2005 (מכתב מ-28.8.2005)

היו"ר יעקב ליצמן:

שלום רב, אני מתכבד לפתוח את הישיבה.


מה זה "מגזר לא-יהודי"? למה אין "מגזר חרדי"? למה יש ישובים מסומים במגזר הערבי, לא יהודי, ובמגזר החרדי יש ישובים ואין להם הטבות? למה הממשלה לא החליטה אותו דבר לגבי ישובים חרדיים, למשל קרית ספר?

גבי גולן:

ההחלטה שמובאת בפניכם היום היא הכרזה על ישובים שכולם נמצאים באזור עדיפות לאומי, אזור סביבות באר-שבע ודרומה. אלה ישובים חדשים שמוקמים היום לאוכלוסייה הבדואית, לפזורה במסגרת מועצה אזורית חדשה שהוקמה, נקראת אבו-בסמה. ישובים אלה, חלקם הגדול הם ישובים בהקמה. לכן כשהממשלה קיבלה החלטות בדבר אזורי עדיפות לאומית לפני כארבע שנים, הישובים האלה לא היו קיימים, הם אז התחילו להיות על שולחן השרטוט.


הצו שוועדה זאת אישרה לפני כארבע שנים עומד לפקוע בעוד שבעה חודשים. 

נסים דהן:

למה אלעד, למשל, לא מוכר כאזור פיתוח א'? זה ישוב מתפתח, ישוב חדש. צריך לעודד שם תעשייה כדי שתהיה תעסוקה.

גבי גולן:


כל תקופה מסוימת הממשלה מקיימת דיון, קובעת את אזורי העדיפות ומביאה לאישור ועדת הכספים של הכנסת, ככתוב בחוק.


ביולי 2002 הממשלה דנה בכל הישובים. אלעד, למשל, שהוא ישוב במרכז הארץ, שאין בו אזור תעשייה - כל הנושאים האלה יעלו לדיון בממשלה. לאחר מכן יחזור לוועדת הכספים, שתשאל את כל השאלות. אם תרצה שהממשלה תתקן את הצו, אני מעריך שהיא תחזור לממשלה, והממשלה תדון בכך.


היום אנו מבקשים להביא תיקון טכני לחלוטין, ישובים אלה הם באזור עדיפות לאומית. הסיבה היחידה שהם לא נרשמו ברשימה, כי הם לא היו קיימים ב-2002. מדובר בישובים באזור באר-שבע ודרומה, זה לא במרכז הארץ. האזור הוא אזור שיש בו הטבות מכוח החוק לעידוד השקעות הון, מדובר על הקמת מפעלים לתעסוקת הבדואים - דבר חשוב מאוד. אתם בוועדה, עבר דרככם מפעל עוף טנא.


אשר על כן אנו מבקשים מהוועדה לעזור לנו לעשות את התיקון הטכני. הצו שהוועדה נתנה עומד לפקוע ביולי 2006, כלומר הממשלה לא תוכל להמשיך להאריך את הרשימה כפי שהיא, אלא באישור ועדת הכספים. כל פעולה שהממשלה תרצה לעשות תצטרך להגיע חזרה לוועדה ולקבל אישור הוועדה. לכן אני מבקש לאשר את ההחלטה הטכנית הזאת.

היו"ר יעקב ליצמן:

 נעשה התייעצות סיעתית, נסים ואני.


איך אני יכול להוציא את מורת הרוח שלי מההתנהלות הזאת? אני לא יודע איפה הישובים האלה נמצאים.

גבי גולן:

זה יגיע לוועדה, ישאלו השאלות, ונתקן את התיקונים שהוועדה תבקש.

היו"ר יעקב ליצמן:
          מי בעד צו לעידוד השקעות הון (קביעת התחומים של אזורי פיתוח) (תיקון מס'  ), התשס"ה-2005? אנחנו אמורים לקבל את מספר התיקון. 

הצבעה

בעד הצו - רוב

נגד - אין

הצו אושר.

היו"ר יעקב ליצמן:


הצו אושר.


תודה רבה, הישיבה נעולה.

הישיבה ננעלה.
